Gandia amplia la seua oferta esportiva amb un rocòdrom d'última generació
17 desembre 2020

## Gandia amplia la seua oferta esportiva amb un rocòdrom d'última generació17 desembre 2020Última actualització: 14 juliol 2025

![](../gestion/img/b2272ac1184b3e0dd0681ce65f460376469235960cd7905054532556a34affbc.jpg)  
  

L'alcaldessa de Gandia, Diana Morant, acompanyada per la regidora d'Esports, Lydia Morant; la presidenta de la Junta de Districte de Beniopa, Amparo Victoria; el president del Club Alpí Gandia, Miguel Cebrián; i portaveus polítics, van visitar ahir el rocòdrom, que el club té instal·lat a la seua seu de la plaça Major de Beniopa, 12. Els treballs de millora i ampliació del rocòdrom del club han fet que la infraestructura siga d'última generació, amb 200 metres quadrats escalables i més de 6 metres d'altura.

"_A partir de hui, s'amplia i millora l'oferta esportiva a Gandia amb unes instal·lacions dignes a l'altura de la nostra ciutat, on tindran cabuda escaladors aficionats, escaladors d'alt nivell, gent que vullga millorar els seus plans d'entrenament, xiquets, grans, i mitjançant convenis, també obrirà les portes a col·legis i instituts de la ciutat_", ha explicat **Diana Morant**. La màxima autoritat municipal ha assegurat que el rocòdrom serà "_un referent per a totes les persones vinculades al món de l'escalada_".

Un dels principals objectius d'aquest projecte és aconseguir la posada en marxa de la primera Escola de Muntanya de la comarca on es podria promoure i oferir als centres escolars gandians tallers i cursets per iniciar-se en aquest món; dur a terme la formació de tècnics; i atraure escaladors que es vullguen preparar per a competir en l'àmbit internacional.

La instal·lació ha comptat amb una inversió de 250.000 euros, dels quals el consistori ha aportat una subvenció de 60.000 euros per a equipament. "_Aquest és un exemple de col·laboració publicoprivada per executar una infraestructura necessària per a l'afició de Gandia_", ha indicat l'alcaldessa, qui ha afegit que el rocòdrom s'inclou en el Pla d'Inversions d'Instal·lacions Esportives.

Per la seua banda, **Lydia Morant** va destacar: "_El Club Alpí Gandia va ser pioner fa trenta anys amb la seua creació. Van ser pioners en el desenvolupament de curses de muntanya a la comarca amb proves com el Quilòmetre Vertical, els ral·lis d'escalada, campionats d'escalada en bloc, entre altres proves i hui torna a ser-ho amb la posada en marxa d'aquestes instal·lacions_".

Finalment, el president del Club Alpí Gandia, ha explicat que a principis d'any les instal·lacions obriran les portes als socis i que en un parell de mesos s'ampliarà l'accés a aquelles persones que vullguen practicar escalada. "_Des de fa dos anys hem ampliat les instal·lacions i ara ja hem finalitzat els treballs per posar en marxa un rocòdrom homologat i que compleix amb les demandes dels amants de l'escalada". "Una vegada comence a funcionar l'Escola de Muntanya, qualsevol persona que vullga iniciar-se en l'escalada comptarà amb un instructor que l'ajudarà en les primeres fases. El que pretenem amb aquesta iniciativa és poder arribar al gran públic per transmetre les pautes d'educació mediambiental i que tots puguem estimar la muntanya_".